KOMISSION TIEDONANTO

Suuntaviivat talouden toimijoille ja markkinavalvontaviranomaisille markkinavalvonnasta ja tuotteiden vaatimustenmukaisuudesta annetun asetuksen (EU) 2019/1020 4 artiklan täytäntöönpanemiseksi käytännössä

(ETA:n kannalta merkityksellinen teksti)

(2021/C 100/01)

1. JOHDANTO

Markkinavalvonnasta ja tuotteiden vaatimustenmukaisuudesta annetulla Euroopan parlamentin ja neuvoston asetuksella (EU) 2019/1020 (1), jäljempänä ’asetus’, otetaan käyttöön kattavat puitteet, joiden tarkoituksena on suojella kuluttajia vaarallisilta ja vaatimustenvastaisilta tuotteilta sekä taata tasapuoliset toimintaedellytykset kaikille talouden toimijoille.

EU:n sisämarkkinoiden ansiosta talouden toimijat voivat tarjota tuotteitaan kuluttajille ja muille loppukäyttäjille kaikissa jäsenvaltioissa. Edellytyksenä kuitenkin on, että kyseiset toimijat ja näiden tarjoamat tuotteet täyttävät oikeudelliset vaatimukset, jotka EU on asettanut turvallisuuden, ympäristötehokkuuden ja muiden yleisten etujen turvaamiseksi. Markkinavalvontaviranomaisten ja EU:n markkinoille tulevien tuotteiden valvonnasta vastaavien viranomaisten (2), jäljempänä ’rajaviranomaiset’, on huolehdittava kyseisten vaatimusten täytäntöönpanosta ja varmennettava niiden noudattaminen. Tämä voi olla haastavaa etenkin etämyynnin osalta.

Markkinavalvontaa ja tuotteiden vaatimustenmukaisuutta koskevien uusien sääntöjen avulla pitäisi voida varmistaa vaatimusten noudattaminen. Ne auttavat luomaan tasapuoliset toimintaedellytykset ja suojaavat näin vaatimustenmukaisia tuotteita valmistavia yrityksiä vilpilliseltä kilpailulta. Uusien sääntöjen ansiosta markkinavalvontaviranomaiset säästyvät myös aiheettomilta kustannuksilta tutkimuksia toteuttaessaan.

Nämä suuntaviivat koskevat yhtä asetuksen keskeisistä säännöksistä. Kyseessä on 4 artikla, jonka otsikko on ”Tietyn unionin yhdenmukaistamislainsäädännön soveltamisalaan kuuluvia tuotteita koskevat talouden toimijoiden tehtävät” (ks. 6 luku). Siinä edellytetään lähinnä, että tiettyjen EU:n markkinoille saatettavien tuotteiden osalta on nimettävä EU:hun sijoittautunut talouden toimija, joka toimittaa viranomaisille pyynnöstä tietoa tai toteuttaa tiettyjä toimia. Näitä sääntöjä sovelletaan 16. heinäkuuta 2021 alkaen (asetuksen 44 artikla).

Näissä suuntaviivoissa annetaan talouden toimijoille ohjeita 4 artiklan täytäntöönpanoa varten.

— Luvussa 2 selitetään, mikä on 4 artiklan soveltamisala ja mitkä ovat ne talouden toimijat, joiden olisi toimittava kyseisessä artiklassa tarkoitettuna talouden toimijana tietyn tuotteen osalta.

— Luvussa 3 täsmennetään 4 artiklassa tarkoitetun talouden toimijan tehtävät.

— Luvussa 4 annetaan yksityiskohtaisempia tietoja 4 artiklan soveltamisesta käytännössä riippuen siitä, mikä talouden toimijoiden tyyppi toimii kulloinkin 4 artiklassa tarkoitettuna talouden toimijana.

Koska 4 artiklan päämääränä on helpottaa markkinavalvonta- ja rajaviranomaisten työtä, tiedonannon luvussa 5 kerrotaan, miten viranomaiset voivat hyödyntää kyseistä vaatimusta käytännössä.

Suuntaviivojen tarkoituksena on auttaa talouden toimijoita ja viranomaisia sekä edistää yhdenmukaista täytäntöönpanoa. Suuntaviivat koskevat ainoastaan 4 artiklan täytäntöönpanoa, eikä niitä voi soveltaa kyseisen artiklan soveltamisalan ulkopuolelle jäävään EU:n tuotelainsäädäntöön, jossa saatetaan asettaa samantapaisia mutta silti erilaisia vaatimuksia (3). Tässä asiakirjassa viitataan EU:n yhdenmukaistamislainsäädännön vaatimuksiin sellaisina kuin niitä sovelletaan näiden suuntaviivojen antamispäivänä. Kattavia ohjeita EU:n yhdenmukaistamislainsäädännöstä löytyy jäljempänä mainitusta Sinisestä oppaasta (4). Komissio päivittää nämä ohjeet muiden alojen, kuten digipalvelusäädöksen (5), lainsäädännön kehityksen perusteella.

Tässä asiakirjassa annetaan vain ohjeita, ja ainoastaan varsinaisen asetuksen teksti on oikeudellisesti sitova. Suuntaviivat perustuvat Euroopan komission näkemyksiin, eivätkä ne ole sellaisenaan oikeudellisesti sitovia. Euroopan unionin tuomioistuimella on yksinomainen toimivalta tulkita EU:n lainsäädäntöä sitovasti. Suuntaviivoissa esitettyjä näkemyksiä ei pidä ymmärtää siten, että ne määräisivät ennalta komission kannan unionin tuomioistuimessa mahdollisesti käsiteltävissä asioissa. Komissio tai sen nimissä toimivat tahot eivät vastaa siitä, miten tämän julkaisun tietoja käytetään.

2. SOVELTAMISALA JA SOVELTAMINEN

2.1 Soveltamisala

Asetuksen 4 artiklassa tarkoitettu talouden toimija on nimettävä, kun kyseessä on tuote,

— joka kuuluu yhden tai useamman 4 artiklan 5 kohdassa luetellun direktiivin tai asetuksen soveltamisalaan tai muun sellaisen säädöksen soveltamisalaan, jossa viitataan nimenomaisesti 4 artiklaan. Tämä alakohtainen lainsäädäntö kattaa lelujen turvallisuuden, sähkölaitteet, radiolaitteet, sähkömagneettisen yhteensopivuuden, tiettyjen vaarallisten aineiden käytön rajoittamisen sähkö- ja elektroniikkalaitteissa, energiaan liittyvien tuotteiden ekologisen suunnittelun, kaasulaitteet, rakennustuotteet, koneet, ulkona käytettävien laitteiden aiheuttaman melun, räjähdysvaarallisissa tiloissa käytettäviksi tarkoitetut laitteet, painelaitteet, yksinkertaiset painesäiliöt, pyrotekniset tuotteet, huviveneet, mittauslaitteet, muut kuin automaattiset vaa’at, henkilösuojaimet sekä miehittämättömät ilma-alusjärjestelmät (6), jäljempänä ’tiedustelukoneet’ (7); ja

— joka saatetaan EU:n markkinoille (8) – eli asetetaan ensimmäistä kertaa saataville unionin markkinoilla (toimittamalla tuote liiketoiminnan yhteydessä EU:n markkinoille jakelua, kulutusta tai käyttöä varten joko maksua vastaan tai maksutta) (9) – 16. heinäkuuta 2021 tai sen jälkeen (asetuksen 4 artiklan 1 kohta ja 44 artikla). Verkossa tai muun etämyynnin kautta myytäväksi tarjottavien tuotteiden katsotaan olevan asetettu saataville markkinoilla, jos tarjous on kohdennettu loppukäyttäjille EU:ssa. Myyntitarjouksen katsotaan olevan kohdennettu loppukäyttäjille EU:ssa, jos asiaankuuluva talouden toimija suuntaa millä tahansa tavalla toimintansa jäsenvaltioon (asetuksen 6 artikla). (Tämä määritetään tapauskohtaisesti ottaen huomioon asiaankuuluvat tekijät, kuten maantieteelliset alueet, joille toimitus on mahdollista, tarjouksen tekemiseen tai tilaamiseen käytettävät kielet ja maksuvaihtoehdot (10).)

Talouden toimijan, joka aikoo saattaa 4 artiklan soveltamisalaan kuuluvan tuotteen EU:n markkinoille 16. heinäkuuta 2021 tai sen jälkeen, on siis ensin varmistettava, että EU:ssa on 4 artiklassa tarkoitettu talouden toimija. Muutoin kyseisiä tuotteita ei voida saattaa EU:n markkinoille 16. heinäkuuta 2021 tai sen jälkeen.

2.2 Asetuksen 4 artiklassa tarkoitetun talouden toimijan määrittäminen

Seuraavat neljä talouden toimijan tyyppiä voivat toimia 4 artiklassa tarkoitettuna talouden toimijana:

— EU:hun sijoittautunut valmistaja (11)

— maahantuoja (12) (joka on jo määritelmänsä mukaisesti sijoittautunut EU:hun), kun valmistaja ei ole sijoittautunut EU:hun

— valtuutettu edustaja (13) (joka on jo määritelmänsä mukaisesti sijoittautunut EU:hun), jolla on valmistajan antama kirjallinen toimeksianto hoitaa valmistajan puolesta 4 artiklan 3 kohdassa säädetyt tehtävät

— EU:hun sijoittautunut huolintapalvelujen tarjoaja (14), kun toimitusketjussa ei ole EU:hun sijoittautunutta valmistajaa, maahantuojaa tai valtuutettua edustajaa.

Tämän tiedonannon luvussa 4 annetaan yksityiskohtaisempaa tietoa edellä mainittujen talouden toimijoiden roolista alakohtaista lainsäädäntöä sovellettaessa ja käsitellään sen yhteyttä näille talouden toimijoille 4 artiklassa säädettyihin tehtäviin.

Se, mikä edellä mainituista toimijoista milloinkin toimii 4 artiklassa tarkoitettuna talouden toimijana, riippuu erityisesti toimitusketjusta. Laatikossa 1 esitetään tätä koskeva lyhyt ohje. Sen jälkeen ohje myös selitetään.

Laatikko 1

Asetuksen 4 artiklassa tarkoitettu talouden toimija erilaisissa toimitusketjuissa

Vaihe 1: Jos valmistaja (riippumatta siitä, onko tämä sijoittautunut EU:hun vai sen ulkopuolelle) on antanut valtuutetulle edustajalle kirjallisen toimeksiannon hoitaa 4 artiklassa säädetyt erityistehtävät, kyseinen valtuutettu edustaja toimii 4 artiklassa tarkoitettuna talouden toimijana. Muissa tapauksissa asia ratkaistaan kyseessä olevan toimitusketjun perusteella.

Vaihe 2: EU:hun sijoittautuneilta valmistajilta peräisin olevat tuotteet saattaa tavallisesti markkinoille kyseinen EU:n valmistaja (15). Noiden tuotteiden osalta 4 artiklassa tarkoitettu talouden toimija on EU:n valmistaja (paitsi siinä tapauksessa, että tämä on nimennyt valtuutetun edustajan hoitamaan 4 artiklassa säädetyt tehtävät).

Vaihe 3: EU:n ulkopuolelle sijoittautuneilta valmistajilta peräisin olevat tuotteet, joita myydään EU:ssa fyysisissä liike- ja esittelytiloissa, saattaa periaatteessa EU:n markkinoille maahantuoja (16). Kyseisten tuotteiden osalta 4 artiklassa tarkoitettu talouden toimija on maahantuoja (paitsi siinä tapauksessa, että valmistaja on nimennyt valtuutetun edustajan hoitamaan 4 artiklassa säädetyt tehtävät). Jäljempänä 4.2 kohdassa selitetään, mitä tapahtuu silloin, kun samantyyppisellä tuotteella on useita maahantuojia.

Vaihe 4: Kun on kyse EU:n ulkopuolelle sijoittautuneilta valmistajilta peräisin olevista tuotteista, joita tarjotaan myytäväksi verkossa (tai muun etämyynnin kautta), ketjussa voi olla myös maahantuoja. Tämä voi tarjota itse tuotetta myytäväksi verkossa tai myydä sen jakelijalle tätä varten.

Vaihe 5: Jos toimitusketjussa ei ole maahantuojaa vaan tuotteen käsittelee EU:hun sijoittautunut huolintapalvelujen tarjoaja, tämä huolintapalvelujen tarjoaja on 4 artiklassa tarkoitettu talouden toimija (paitsi siinä tapauksessa, että valmistaja on nimennyt valtuutetun edustajan hoitamaan 4 artiklassa säädetyt tehtävät). Toisin kuin maahantuojilla ja valtuutetuilla edustajilla, huolintapalvelujen tarjoajilla ei ole valmistajaan automaattisesti sellaista muodollista yhteyttä, joka mahdollistaisi niille 4 artiklassa tarkoitetun talouden toimijan tehtävien hoitamisen. Näin ollen huolintapalvelujen tarjoajien on tehtävä järjestelyt niiden talouden toimijoiden kanssa, joille ne tarjoavat huolintapalveluja (eli asiakkaiden kanssa), saadakseen ensin kyseiseltä asiakkaalta tai suoraan valmistajalta keinot, jotka mahdollistavat niille 4 artiklassa tarkoitettujen talouden toimijoiden velvoitteiden täyttämisen (ks. 4.4 kohta).

Vaihe 6: Jos tuote lähetetään EU:n ulkopuolelta suoraan EU:ssa olevalle loppukäyttäjälle ja jollekin valtuutetulle edustajalle on annettu kirjallinen toimeksianto hoitaa 4 artiklassa säädetyt erityistehtävät, kyseinen valtuutettu edustaja on 4 artiklassa tarkoitettu talouden toimija. Jos valmistaja ei ole nimennyt valtuutettua edustajaa, tuotetta ei voida tarjota myytäväksi loppukäyttäjille EU:ssa. Talouden toimijan, joka suunnittelee tuotteen tarjoamista myytäväksi (17) loppukäyttäjille EU:ssa, on varmistettava, että valmistaja nimeää kyseiselle tuotteelle valtuutetun edustajan (ks. laatikko 2).

Laatikko 2

Ohjeita EU:n ulkopuolelle sijoittautuneelle talouden toimijalle, joka aikoo tarjota tuotteita myytäväksi verkossa EU:ssa oleville kuluttajille tai muille loppukäyttäjille: Miten hoidan asetuksen 4 artiklassa tarkoitettua talouden toimijaa koskevat järjestelyt? (esimerkki)

— Varmista ensin, että tuotteet on tarkoitettu EU:n markkinoille ja että ne täyttävät EU:n lainsäädännössä asetetut vaatimukset. Jos et ole varma asiasta, ota yhteyttä valmistajaan. — Kun edellinen kohta on varmistettu, selvitä, onko valmistaja jo nimennyt valtuutetun edustajan kyseisille tuotteille. — Jos valtuutettu edustaja on nimetty, varmista, että tämän nimi ja yhteystiedot ilmoitetaan vaaditulla tavalla (ks. 2.3 kohta). — Jos valtuutettua edustajaa ei ole nimetty, selvitä (yhteistyössä valmistajan kanssa), olisiko jokin seuraavista toimintavaihtoehdoista mahdollinen: — Jos aiot tarjota tuotteita myytäväksi verkossa toimivan markkinapaikan kautta (ks. 2.4 kohta), selvitä, tarjoaako kyseinen markkinapaikka valtuutetun edustajan tai huolintapalveluja. — Jos myyt jo tuotteita, joilla on oltava EU:ssa valtuutettu edustaja tai vastaava yhteisö (kuten kosmetiikkaa, lääkinnällisiä laitteita tai laivavarusteita), tiedustele, olisiko kyseinen yhteisö kiinnostunut toimimaan valtuutettuna edustajana 4 artiklan soveltamisalaan kuuluville tuotteillesi. — Selvitä, olisiko jollain asiaankuuluvalla elinkeinoelämän järjestöllä mahdollisuus saada tietoa aiemmin nimetyistä valtuutetuista edustajista (useilla 4 artiklan soveltamisalaan kuuluvien tuotteiden valmistajilla saattaa nimittäin jo olla valtuutettu edustaja EU:ssa). — Löydettyäsi potentiaalisen valtuutetun edustajan varmista, että valmistaja hyväksyy tämän hoitamaan vaadittuja tehtäviä (ks. luku 3 ja 4.3 kohta). Varmista sitten, että edustajan nimi ja yhteystiedot ilmoitetaan vaaditulla tavalla (ks. 2.3 kohta). — Mikäli 4 artiklassa tarkoitettuna talouden toimijana toimii huolintapalvelujen tarjoaja, tee tarvittavat käytännön järjestelyt sen varmistamiseksi, että tämä saa kyseisille tuotteille vaatimustenmukaisuusvakuutuksen tai suoritustasoilmoituksen. Varmista lopuksi, että kyseisen huolintapalvelujen tarjoajan nimi ja yhteystiedot ilmoitetaan vaaditulla tavalla (ks. 2.3 kohta).

2.3 Asetuksen 4 artiklassa tarkoitettua talouden toimijaa koskevat tiedot

Asetuksen 4 artiklassa tarkoitetun talouden toimijan nimi (tai rekisteröity tuotenimi tai rekisteröity tavaramerkki) ja yhteystiedot (kuten postiosoite) on ilmoitettava vähintään yhdessä seuraavista (asetuksen 4 artiklan 4 kohta):

— tuote

— tuotteen pakkaus (ts. myyntipakkaus)

— paketti (ts. tuotteen käsittelyä ja kuljetusta helpottava pakkaus)

— mukana oleva asiakirja, kuten vaatimustenmukaisuusvakuutus tai suoritustasoilmoitus (18).

Huom. Jos 4 artiklassa tarkoitettuna talouden toimijana toimii EU:n valmistaja tai maahantuoja, näiden tietojen ilmoittamista edellytetään yleensä jo alakohtaisessa lainsäädännössä (ks. 4 luku). Alakohtaisessa lainsäädännössä asetetut vaatimukset saattavat olla tiukempia esimerkiksi sen osalta, mihin ilmoitettavat tiedot on sijoitettava. Näitä vaatimuksia on noudatettava.

Lisäksi voidaan ilmoittaa internetosoite. Se ei kuitenkaan voi korvata postiosoitetta (jonka muodostavat tavallisesti katuosoite tai postilokero, rakennuksen numero, postinumero sekä postitoimipaikka). Myös sähköpostiosoite ja/tai puhelinnumero on hyvä ilmoittaa, koska se helpottaa yhteydenpitoa asiaankuuluvien viranomaisten kanssa.

On mahdollista, että tuotteessa tai sen mukana ilmoitetaan usean talouden toimijan nimi ja yhteystiedot. Vaikka ei ole asetettu nimenomaista vaatimusta siitä, että kyseisten tietojen eteen olisi lisättävä ”manufactured by” (valmistaja), ”imported by” (maahantuoja), ”represented by” (edustaja) tai ”fulfilled by” (huolitsija), niiden ei pitäisi johtaa markkinavalvontaviranomaisia harhaan. Jos eri talouden toimijoiden rooleja ei ole täsmennetty, viranomaisten on määritettävä ne itse. Kunkin talouden toimijan pitäisi voida näyttää toteen oma roolinsa. Englanninkielisiä ilmaisuja ”manufactured by”, ”imported by”, ”represented by” tai ”fulfilled by” ei ole pakko kääntää, sillä niiden katsotaan olevan helposti ymmärrettävissä kaikkialla EU:ssa.

Asetuksen 4 artiklassa tarkoitetun talouden toimijan nimen ja yhteystietojen on oltava saatavilla siinä vaiheessa, kun tuote ilmoitetaan tullissa luovutettavaksi vapaaseen liikkeeseen (asetuksen 26 artiklan 1 kohdan d alakohta). Jos siis tuote on tarkoitettu luovutettavaksi vapaaseen liikkeeseen EU:ssa eikä sitä ole tarkoitus lisäjalostaa toimituksen jälkeen (19), tuotteita myytäväksi tarjoavien EU:n ulkopuolisten talouden toimittajien on varmistettava, että tuotteet on merkitty edellä kuvatulla tavalla. Kyseisten toimijoiden on tarvittaessa lisättävä (tai pyydettävä jotakin muuta tahoa lisäämään) kyseiset tiedot ennen tuotteiden toimittamista.

2.4 Verkossa toimivilla markkinapaikoilla myytävät tuotteet

Verkossa toimiva markkinapaikka on yhdenlainen sähköisen kaupankäynnin palvelu, jossa useat talouden toimijat tarjoavat tuotteita myytäväksi (20). Se mahdollistaa talouden toimijoille tuotteiden myymisen ja loppukäyttäjille niiden ostamisen.

Asetuksen 4 artiklaa sovelletaan verkossa toimivilla markkinapaikoilla myytäviin tuotteisiin.

Siinä ei aseteta erityisiä velvoitteita sellaisille verkossa toimiville markkinapaikoille, jotka tarjoavat ainoastaan välityspalveluja kolmansille myyjille ja jotka kuuluvat Euroopan parlamentin ja neuvoston direktiivin 2000/31/EY (21) 2 artiklan b alakohdan soveltamisalaan. Mikäli verkossa toimiva markkinapaikka välittää EU:ssa oleville loppukäyttäjille myyntitarjouksen, jonka kohteena on sellainen 4 artiklan soveltamisalaan kuuluva tuote, jolle ei ole 4 artiklassa tarkoitettua talouden toimijaa (22), ja tämä markkinapaikka saa tosiasiallisesti tiedon tai tulee tietoiseksi laittomasta sisällöstä (esim. markkinavalvontaviranomaisen riittävän täsmällisen ja perustellun ilmoituksen perusteella), se voi vedota vain direktiivin 2000/31/EY 14 artiklan 1 kohdassa säädettyyn vastuuvapauteen edellyttäen, että se on heti kyseisen tiedon saatuaan toiminut viipymättä laittoman sisällön poistamiseksi tai siihen pääsyn estämiseksi.

Jos verkossa toimiva markkinapaikka on myös valmistaja, maahantuoja, valtuutettu edustaja tai huolintapalvelujen tarjoaja, se voisi olla 4 artiklassa tarkoitettu talouden toimija.

3. ASETUKSEN 4 ARTIKLASSA TARKOITETUN TALOUDEN TOIMIJAN TEHTÄVÄT

Tässä luvussa luokitellaan 4 artiklassa tarkoitetun talouden toimijan tehtävät ja annetaan niitä koskevia ohjeita. Etenkin silloin, kun kyseinen talouden toimija on EU:n valmistaja tai maahantuoja (luokittelusta riippuen), sillä saattaa jo olla alakohtaisessa lainsäädännössä asetettuja velvoitteita, jotka kattavat kyseiset tehtävät joko kokonaan tai osittain (ks. luku 4).

Asetuksen 4 artiklan 3 kohdan a alakohdan mukaan 4 artiklassa tarkoitetun talouden toimijan on ensinnäkin suoritettava useita tehtäviä siinä vaiheessa, kun se alkaa hoitaa tehtäviään tai kun se lisää tuotevalikoimaansa uuden tuotteen:

— Sen on varmennettava, että vaatimustenmukaisuusvakuutus tai suoritustasoilmoitus on laadittu, ja pidettävä se saatavilla. Kaikissa 4 artiklan soveltamisalaan kuuluvissa alakohtaisissa säädöksissä edellytetään tällaisen vakuutuksen tai ilmoituksen antamista (23). Kuten 4 artiklan soveltamisalaan kuuluvassa lainsäädännössä täsmennetään, vaatimustenmukaisuusvakuutus tai suoritustasoilmoitus on säilytettävä kymmenen vuoden ajan tuotteen markkinoille saattamisesta lähtien (24). Jos tuotteeseen sovelletaan useampaa kuin yhtä säädöstä, kaikkien näiden säädösten osalta laaditaan yksi vaatimustenmukaisuusvakuutus (25).

— Sen on varmennettava, että tekniset asiakirjat on laadittu (26), ja varmistettava, että ne voidaan antaa pyynnöstä markkinavalvontaviranomaisten saataville. Mikäli 4 artiklassa tarkoitettu talouden toimija ei säilytä teknisiä asiakirjoja itse, sen on tarkistettava, että kyseiset asiakirjat ovat olemassa, ja saatava valmistajalta vakuutus siitä, että tämä toimittaa asiakirjat pyynnöstä joko 4 artiklassa tarkoitetulle talouden toimijalle tai suoraan markkinavalvontaviranomaisille (ks. jäljempänä).

Siinä tapauksessa, että 4 artiklassa tarkoitetulla talouden toimijalla on syytä uskoa, että tuote aiheuttaa riskin, sen on asetuksen 4 artiklan 3 kohdan c ja d alakohdan mukaan (27) toimittava seuraavasti:

— Sen on ilmoitettava asiasta markkinavalvontaviranomaisille. Ilmoitus on tehtävä erikseen kaikissa jäsenvaltioissa, joissa tuote on asetettu saataville (28). On myös tärkeää ilmoittaa viranomaiselle korjaavista toimista, jotka on toteutettu tai aiotaan toteuttaa.

— Sen on varmistettava, että jos tuote ei vastaa vaatimuksia, tarvittaviin korjaaviin toimiin ryhdytään viipymättä, tai jos tämä ei ole mahdollista, vähennettävä tuotteesta aiheutuvia riskejä (ks. jäljempänä).

Asetuksen 4 artiklan 3 kohdan a, b ja d alakohdan mukaan 4 artiklassa tarkoitetun talouden toimijan on lisäksi toteuttavat tietyt toimet markkinavalvontaviranomaisen tätä pyytäessä:

— Sen on toimitettava kyseiselle viranomaiselle vaatimustenmukaisuusvakuutus tai suoritustasoilmoitus.

— Sen on toimitettava viranomaiselle tekniset asiakirjat, tai jos kyseinen 4 artiklassa tarkoitettu talouden toimija ei säilytä teknisiä asiakirjoja itse, sen on varmistettava, että ne toimitetaan viranomaiselle (pätee erityisesti valmistajaan).

— Sen on toimitettava tuotteen vaatimustenmukaisuuden osoittamiseksi muut tiedot ja asiakirjat (kuten ilmoitetun laitoksen antamat todistukset ja päätökset) kielellä, jota kyseinen viranomainen voi helposti ymmärtää (ja joka voi olla muu kuin kyseisen maan virallinen kieli, mutta asiasta on sovittava asianomaisen viranomaisen kanssa).

— Sen on tehtävä yhteistyötä kyseisen viranomaisen kanssa. Vaadittu toimi riippuu siitä, mitä viranomainen pyytää. Pyynnön on oltava suhteellisuusperiaatteen mukainen (asetuksen 14 artiklan 2 kohta).

— Sen on myös varmistettava, että tarvittaviin korjaaviin toimiin ryhdytään viipymättä, jos kyseinen tuote ei vastaa siihen sovellettavassa unionin yhdenmukaistamislainsäädännössä säädettyjä vaatimuksia, tai jos tämä ei ole mahdollista, vähennettävä kyseisestä tuotteesta aiheutuvia riskejä. Korjaaviin toimiin voi kuulua esimerkiksi tuotteen saattaminen vaatimustenmukaiseksi, tuotteen poistaminen markkinoilta tai tuotetta koskevan palautusmenettelyn järjestäminen (29). Asetuksen 4 artiklassa tarkoitetun talouden toimijan ei tarvitse toteuttaa korjaavia toimia tai vähentää riskiä itse, jos sille ei aseteta tällaista velvoitetta alakohtaisessa lainsäädännössä. Sen on kuitenkin varmistettava kyseisiin toimiin ryhtyminen pyytämällä, että valmistaja vastaa pyyntöön, ja varmentamalla sitten, että valmistaja on tehnyt niin.

Asetuksen 4 artiklassa tarkoitetun talouden toimijan olisi toimittava kohtuullisessa ajassa tai markkinavalvontaviranomaisten mahdollisesti asettamassa määräajassa. Sen olisi toimitettava vaatimustenmukaisuusvakuutus tai suoritustasoilmoitus viipymättä ja muut asiakirjat kohtuullisessa ajassa (30).

Jos 4 artiklassa tarkoitettu talouden toimija toteaa, ettei se voi täyttää yhtä tai useampaa tehtävistään sen ja valmistajan väliseen suhteeseen liittyvän ongelman takia (31) (valmistaja ei esimerkiksi vastaa pyyntöön), asianmukainen toimintatapa on muistuttaa kyseistä valmistajaa sille EU:n lainsäädännössä asetetuista velvoitteista. Mikäli ongelma ei ratkea, looginen seuraus voisi olla se, että kyseinen talouden toimija tekee tarvittavat järjestelyt lopettaakseen toimimisen 4 artiklassa tarkoitettuna talouden toimijana kyseisten tuotteiden osalta sillä perusteella, ettei se voi suorittaa 4 artiklassa säädettyjä tehtäviään. Toisin sanoen tästä seuraisi, että

— maahantuoja ei voisi enää saattaa tuotteita markkinoille

— valtuutettu edustaja voisi yrittää päättää yhteistyösuhteensa kyseisen valmistajan kanssa

— huolintapalvelujen tarjoaja ei voisi enää käsitellä tuotteita eli toimittaa niitä loppukäyttäjille.

Asetuksen 4 artiklassa tarkoitetulle talouden toimijalle voidaan määrätä seuraamuksia (32), jos se laiminlyö 4 artiklassa säädetyt tehtävänsä. Seuraamusten on oltava tehokkaita, oikeasuhteisia ja varoittavia (asetuksen 41 artiklan 2 kohta). Valmistaja on aina vastuussa siitä, että tuote täyttää alakohtaisen lainsäädännön vaatimukset, ja se säilyttää (muiden toimitusketjuun kuuluvien toimijoiden tavoin) mahdolliset oikeudelliset velvoitteensa muun muassa tuotteiden, takuiden ja tuotevastuun osalta. Asetuksen 4 artiklassa ei aseteta mitään oikeudellisia lisävelvoitteita kuluttajiin tai muihin loppukäyttäjiin nähden.

4. TALOUDEN TOIMIJOIHIN KOHDISTUVAT VAIKUTUKSET KÄYTÄNNÖSSÄ

Asetuksen 4 artiklassa tarkoitetun talouden toimijan tehtävät (sellaisena kuin ne määritellään 4 artiklassa) ovat samat riippumatta siitä, minkä tyyppinen talouden toimija niitä hoitaa. Se, missä määrin kyseiset tehtävät vastaavat tälle talouden toimijalle alakohtaisessa lainsäädännössä asetettuja tehtäviä, vaihtelee. Kaikkia 4 artiklassa säädettyjä velvoitteita sovelletaan riippumatta siitä, mitä alakohtaisessa lainsäädännössä edellytetään asianomaiselta talouden toimijalta. Joitakin alakohtaisia eroja on, mutta valtaosa lainsäädännöstä noudattaa talouden toimijoiden velvoitteista annettuja mallisäännöksiä (33). Tässä luvussa käsitellään eroja, jotka vaikuttavat 4 artiklan täytäntöönpanoon.

4.1 EU:hun sijoittautuneet valmistajat

Valmistaja on luonnollinen henkilö tai oikeushenkilö, joka valmistaa taikka suunnitteluttaa tai valmistuttaa tuotetta ja pitää sitä kaupan omalla nimellään tai tavaramerkillä (asetuksen 3 artikla) (34). Jos valmistaja on sijoittautunut EU:hun, se on lähtökohtaisesti 4 artiklassa tarkoitettu talouden toimija, paitsi siinä tapauksessa, että se on nimennyt valtuutetun edustajan hoitamaan 4 artiklassa säädetyt erityistehtävät.

EU:hun sijoittautuneilla valmistajilla on jo alakohtaisessa lainsäädännössä säädettyjä vastuita, jotka menevät tavallisesti päällekkäin 4 artiklan 3 kohdassa asetettujen velvoitteiden kanssa ja ylittävät ne. Poikkeuksena on se, että – toisin kuin 4 artiklassa – EU:n ulkona käytettävien laitteiden aiheuttamaa melua, koneita ja ekologista suunnittelua koskevassa lainsäädännössä ei nimenomaisesti edellytetä, että kyseiset valmistajat ilmoittavat markkinavalvontaviranomaisille, jos niillä on syytä uskoa, että kyseisen lainsäädännön soveltamisalaan kuuluva tuote aiheuttaa riskin. EU:hun sijoittautuneiden valmistajien, jotka ovat 4 artiklassa tarkoitettuja talouden toimijoita, on kuitenkin tehtävä niin kyseisten säädösten soveltamisalaan kuuluvien tuotteiden osalta.

Useimmissa alakohtaisissa säädöksissä edellytetään, että valmistajan nimi tai tavaramerkki ja osoite merkitään tuotteeseen. On kuitenkin niin, että

— joillakin aloilla kyseiset tiedot voidaan tietyissä olosuhteissa ilmoittaa tuotteen sijaan pakkauksessa tai mukana olevassa asiakirjassa

— ekologista suunnittelua koskeva lainsäädäntö ei sisällä tällaista vaatimusta

— ulkona käytettävistä laitteista aiheutuvaa melua ja koneita koskevassa lainsäädännössä edellytetään tämän sijasta, että nimi ja osoite ilmoitetaan vaatimustenmukaisuusvakuutuksessa (35) (tai liittämisvakuutuksessa, jos kyseessä on puolivalmiste (36)) ja että kyseinen vakuutus kulkee tuotteen mukana (37).

Siinä poikkeuksellisessa tilanteessa, että tuote kuuluu ekologista suunnittelua koskevan lainsäädännön soveltamisalaan muttei toisen 4 artiklan soveltamisalaan kuuluvan alakohtaisen lainsäädännön soveltamisalaan, 4 artiklassa siis edellytetään, että EU:hun sijoittautuneet valmistajat, jotka ovat 4 artiklassa tarkoitettuja talouden toimijoita, toteuttavat lisätoimia nimensä ja yhteystietonsa ilmoittamiseksi.

4.2 Maahantuojat

Maahantuoja on EU:hun sijoittautunut luonnollinen henkilö tai oikeushenkilö, joka saattaa kolmannesta maasta tuotavan tuotteen EU:n markkinoille (asetuksen 3 artikla). Jos EU:ssa on maahantuoja, se on lähtökohtaisesti 4 artiklassa tarkoitettu talouden toimija, paitsi siinä tapauksessa, että valmistaja on nimennyt valtuutetun edustajan hoitamaan 4 artiklassa säädetyt erityistehtävät.

Alakohtaisessa lainsäädännössä asetetaan yleensä maahantuojille velvoitteita, jotka menevät päällekkäin 4 artiklan 3 kohdassa säädettyjen velvoitteiden kanssa ja ylittävät ne (38). Tässäkin on poikkeuksena se, ettei EU:n ulkona käytettävien laitteiden aiheuttamaa melua, koneita ja ekologista suunnittelua koskevassa lainsäädännössä nimenomaisesti edellytetä – toisin kuin 4 artiklassa – että maahantuojat ilmoittavat markkinavalvontaviranomaisille, jos niillä on syytä uskoa, että kyseisen lainsäädännön soveltamisalaan kuuluva tuote aiheuttaa riskin. Kyseisen lainsäädännön soveltamisalaan kuuluvien tuotteiden maahantuojien, jotka ovat 4 artiklassa tarkoitettuja talouden toimijoita, on kuitenkin tehtävä niin kyseisten säädösten soveltamisalaan kuuluvien tuotteiden osalta.

Alakohtaiset säännökset maahantuojan nimen ja yhteystietojen ilmoittamisesta tuotteessa tai sen mukana ovat pääosin samat kuin valmistajien kohdalla (ks. edellä). Näin ollen 4 artiklassa edellytetään vain poikkeustapauksissa, että 4 artiklassa tarkoitettuna talouden toimijana oleva maahantuoja toteuttaa lisätoimia nimensä ja yhteystietojensa ilmoittamiseksi.

Jos useampi maahantuoja käsittelee samantyyppistä tuotetta, jokainen niistä on 4 artiklassa tarkoitettu talouden toimija EU:n markkinoille saattamiensa yksiköiden osalta ja jokaisen on varmistettava, että oma nimi ilmoitetaan vaaditulla tavalla kyseisissä yksiköissä tai niiden mukana. Tätä edellytetään jo nyt alakohtaisessa lainsäädännössä silloin, kun samantyyppisellä tuotteella on useampi maahantuoja. Yksittäisessä tuotteessa olisi siis periaatteessa oltava vain asiaankuuluvan maahantuojan nimi.

4.3 Valtuutetut edustajat

Valtuutettu edustaja on EU:hun sijoittautunut luonnollinen henkilö tai oikeushenkilö, jolla on valmistajan antama kirjallinen toimeksianto hoitaa valmistajan puolesta tietyt tehtävät valmistajalle asiaa koskevan unionin yhdenmukaistamislainsäädännön nojalla tai asetuksen (EU) 2019/1020 vaatimusten nojalla kuuluvien velvoitteiden osalta (asetuksen 3 artikla). Jos valmistaja haluaa valtuutetun edustajan toimivan 4 artiklassa tarkoitettuna talouden toimijana, sen on varmistettava, että toimeksianto sisältää kaikki 4 artiklan 3 kohdassa luetellut tehtävät. Valtuutetulla edustajalla on oltava käytettävissään asianmukaiset keinot tehtäviensä suorittamiseksi (asetuksen 5 artiklan 3 kohta).

Alakohtaisessa lainsäädännössä sallitaan usein valtuutetun edustajan nimeäminen (39). Tämän mahdollisuuden käyttäminen edellyttää yleensä sitä, että kyseiselle edustajalle annetaan toimeksi vähintään seuraavat tehtävät:

— vaatimustenmukaisuusvakuutuksen tai suoritustasoilmoituksen sekä teknisten asiakirjojen pitäminen kansallisten markkinavalvontaviranomaisten saatavilla tietyn määräajan (4 artiklan soveltamisalaan kuuluvien alakohtaisten säädösten mukaan yleensä kymmenen vuotta)

— kaikkien tuotteen vaatimustenmukaisuuden osoittamiseksi tarvittavien tietojen ja asiakirjojen toimittaminen toimivaltaiselle kansalliselle viranomaiselle perustellusta pyynnöstä

— yhteistyön tekeminen toimivaltaisten kansallisten viranomaisten kanssa näiden pyynnöstä toimissa, joilla pyritään poistamaan toimeksiannon kattamien tuotteiden aiheuttamat riskit (40).

Poikkeuksena on ulkona käytettävien laitteiden aiheuttamaa melua, koneita ja ekologista suunnittelua koskeva lainsäädäntö, jossa säädetyt valtuutetun edustajan tehtävät ovat erilaisia ja muistuttavat enemmän valmistajan tehtäviä.

Jos valmistaja on nimennyt valtuutetun edustajan alakohtaisen lainsäädännön nojalla ja haluaa tämän toimivan 4 artiklassa tarkoitettuna talouden toimijana, sen on tarkistettava antamansa toimeksianto sen varmistamiseksi, että se sisältää kaikki 4 artiklan 3 kohdassa luetellut tehtävät. Valmistaja saattaa esimerkiksi joutua lisäämään toimeksiantoon tehtäviä sellaista tilannetta varten, jossa valtuutetulla edustajalla on syytä uskoa, että tuote aiheuttaa riskin.

Myös silloin, kun valmistaja aikoo nimetä valtuutetun edustajan helpottaakseen 4 artiklan noudattamista ja se haluaa tehdä tämän alakohtaisen lainsäädännön puitteissa, sen on varmistettava, säädetäänkö sovellettavassa alakohtaisessa lainsäädännössä mahdollisesti muista tehtävistä 4 artiklassa edellytettyjen lisäksi.

Asetuksen 4 artiklan 3 kohdassa lueteltujen tehtävien lisäksi valtuutetun edustajan on myös toimitettava markkinavalvontaviranomaiselle pyynnöstä jäljennös saamastaan toimeksiannosta asianomaisen viranomaisen määrittämällä EU:n kielellä (asetuksen 5 artiklan 2 kohta).

Ulkona käytettävien laitteiden aiheuttamaa melua, koneita ja rakennustuotteita koskevassa lainsäädännössä edellytetään, että valtuutetun edustajan nimi ja yhteystiedot ilmoitetaan vaatimustenmukaisuusvakuutuksessa tai suoritustasoilmoituksessa (41), joka on toimitettava kyseisten tuotteiden mukana (42). Monilla muilla aloilla lainsäädännössä edellytetään, että valmistaja ilmoittaa yhteystiedot tuotteessa tai sen mukana. Kyseessä voisi olla myös valtuutetun edustajan yhteystiedot. Jos 4 artiklassa tarkoitettuna talouden toimijana toimivan valtuutetun edustajan nimeä ja yhteystietoja ei ole vielä ilmoitettu tuotteessa tai sen mukana, tuotteen EU:n markkinoille saattavan talouden toimijan olisi varmistettava, että kyseiset tiedot lisätään vaaditulla tavalla (prosessin sujuvoittamiseksi se voi pyytää, että valmistaja tekee tämän järjestelmällisesti).

4.4 EU:hun sijoittautuneet huolintapalvelujen tarjoajat

Huolintapalvelujen tarjoaja on luonnollinen henkilö tai oikeushenkilö, joka tarjoaa liiketoiminnan yhteydessä vähintään kahta seuraavista palveluista:

— varastointi

— pakkaaminen

— varustaminen osoitteella

— lähettäminen.

Näihin palveluihin ei lueta postipalveluja (43), pakettipalveluja (44) tai mitään muitakaan posti- tai tavaraliikennepalveluja (asetuksen 3 artikla).

Yleensä huolintapalvelujen tarjoajat varastoivat tuotteet EU:ssa, jotta ne voidaan toimittaa EU:ssa oleville kuluttajille tai muille loppukäyttäjille viipymättä sen jälkeen, kun tilaus on tehty verkossa. Näin ollen ne tarjoavat palveluja muille talouden toimijoille. Tilauksen saatuaan huolintapalvelujen tarjoajat paketoivat tuotteen (paitsi jos se on pakattu jo valmiiksi asianmukaisesti kuljetusta varten), kiinnittävät pakettiin toimitusosoitteen ja lähettävät tuotteen joko antamalla sen posti-, paketti- tai kuljetuspalvelun kuljetettavaksi tai toimittamalla sen itse.

Huolintapalveluja voidaan toteuttaa hyvin monen eri skenaarion mukaisesti, mutta tässä kuvattuina ne ovat laaja-alaisempia kuin posti- tai pakettipalvelujen tarjoajien tarjoamat palvelut (eli pakettien selvitys, lajittelu, kuljetus ja toimittaminen). Mikäli luonnollinen henkilö tai oikeushenkilö tarjoaa huolintapalvelujen ohella myös posti- tai pakettipalveluja tai tavaraliikennepalveluja, 4 artikla saattaa olla merkityksellinen vain silloin, kun tuotteita käsitellään huolintapalvelujen puolella.

EU:hun sijoittautuneet huolintapalvelujen tarjoajat ovat 4 artiklassa tarkoitettuja talouden toimijoita käsittelemiensä tuotteiden osalta silloin, kun näille tuotteille ei ole EU:ssa valmistajaa, maahantuojaa tai valtuutettua edustajaa. Ennen kuin huolintapalvelujen tarjoaja lupautuu toimittamaan huolintapalveluja 4 artiklan soveltamisalaan kuuluvan tuotteen osalta, sen olisi siis varmistettava asiakkaalta, onko kyseiselle tuotteelle jo EU:ssa muun tyyppinen talouden toimija. Jos ei ole, kyseisestä huolintapalvelujen tarjoajasta tulee 4 artiklassa tarkoitettu talouden toimija.

Alakohtaisessa lainsäädännössä ei viitata huolintapalvelujen tarjoajiin. Tästä seuraa, että silloin kun huolintapalvelujen tarjoaja toimii 4 artiklassa tarkoitettuna talouden toimijana, sen on – ennen kuin se lupautuu toimittamaan kyseisen palvelun – tehtävä asiakkaidensa kanssa tarvittavat järjestelyt sen varmistamiseksi, että se saa joko asiakkaalta tai suoraan valmistajalta keinot, jotka mahdollistavat velvoitteiden täyttämisen. Tämä koskee erityisesti seuraavia:

— kyseisiä tuotteita koskeva vaatimustenmukaisuusvakuutus tai suoritustasoilmoitus

— vakuutus yhteistyön tekemisestä huolintapalvelujen tarjoajan tukemiseksi muissa tehtävissä, kuten — teknisten asiakirjojen toimittaminen — korjaavien toimien toteuttaminen viranomaisten pyynnöstä.

Asiakkaan olisi varmistettava, että palveluntarjoajan nimi ja yhteystiedot ilmoitetaan tuotteessa tai sen mukana, paitsi jos valmistaja on huolehtinut asiasta. Asiakas voi hoitaa asian itse tai antaa sen jonkun muun tehtäväksi ennen kuin tuote ilmoitetaan tullissa luovutettavaksi vapaaseen liikkeeseen (ks. 2.3 kohta).

Samoin kuin maahantuojien tapauksessa, tietyn tyyppiselle tuotteelle voi olla useita huolintapalvelujen tarjoajia. Kukin huolintapalvelujen tarjoaja toimii 4 artiklassa tarkoitettuna talouden toimijana käsittelemiensä tuoteyksiköiden osalta, ja näissä yksiköissä tai niiden mukana ilmoitetaan kyseisen yksikön käsitelleen huolintapalvelujen tarjoajan nimi ja yhteystiedot.

Valmistaja voi nimetä huolintapalvelujen tarjoajan valtuutetuksi edustajakseen. Tällöin sovelletaan näissä suuntaviivoissa annettuja ohjeita, jotka koskevat valtuutettuja edustajia.

Laatikko 3

Olen EU:hun sijoittautunut huolintapalvelujen tarjoaja. Miten toimin? (esimerkki)

Käytännössä tarkistuslista sisältää seuraavat toimet: — Ilmoita nykyisille ja mahdollisille tuleville asiakkaille, mikäli jokin niiden myymä 4 artiklan soveltamisalaan kuuluva tuote edellyttää 4 artiklassa tarkoitetun talouden toimijan määrittämistä. Kiinnitä asiakkaiden huomio 4 artiklaan ja näihin suuntaviivoihin. — Kerro asiakkaille toimivasi 4 artiklassa tarkoitettuna talouden toimijana siinä tapauksessa, ettei EU:hun sijoittautunutta valmistajaa, maahantuojaa tai valtuutettua edustajaa ole (jos taas et halua toimia 4 artiklassa tarkoitettuna talouden toimijana, ilmaise se selvästi ja ilmoita asiakkaillesi, etteivät nämä voi käyttää tarjoamiasi huolintapalveluja kyseisten tuotteiden osalta, jollei EU:ssa ole valmistajaa, maahantuojaa tai valtuutettua edustajaa). — Mikäli asiakkaat haluavat sinun toimivan 4 artiklassa tarkoitettuna talouden toimijana, tarkista, toimitko jo samassa roolissa jonkin samantyyppisen tuotteen osalta toiselle asiakkaalle. Jos toimit, sinulla on jo valmiiksi kaikki, mitä tarvitset. Jos et toimi, päätä, miltä osin teet itse tarvittavat järjestelyt ja miltä osin haluat asiakkaan tekevän ne puolestasi. — Kerro asiakkaille, jotka haluavat sinun toimivan 4 artiklassa tarkoitettuna talouden toimijana, mitä niiden on tehtävä ennen kuin ne voivat alkaa käyttää tarjoamiasi huolintapalveluja. Niiden on esimerkiksi toimitettava valmistajan yhteystiedot sekä vaatimustenmukaisuusvakuutukset tai suoritustasoilmoitukset. — Kun kaikki järjestelyt on tehty sitä varten, että voit toimia 4 artiklassa tarkoitettuna talouden toimijana, ilmoita asiasta asiakkaillesi, jotta nämä voivat alkaa tarjota tuotteita myytäväksi.

5. MARKKINAVALVONTA JA EU:N MARKKINOILLE TULEVIEN TUOTTEIDEN TARKASTUKSET

5.1 Markkinavalvonta

Markkinavalvontaviranomaisten on suoritettava tuotteen ominaisuuksia koskevia asianmukaisia tarkastuksia riittävässä laajuudessa (asetuksen 11 artiklan 3 kohta). Päättäessään suoritettavista tarkastuksista, tarkastettavien tuotteiden tyypeistä ja tarkastusten laajuudesta markkinavalvontaviranomaisten on noudatettava riskiperusteista lähestymistapaa (sama kuin edellä), jotta niillä on mahdollisimman suuri vaikutus markkinoilla.

Tarkastettavat tuotteet valittuaan markkinavalvontaviranomaiset voivat pyytää niitä koskevat vaatimustenmukaisuusasiakirjat. Asetuksen 4 artiklassa tarkoitettu talouden toimija auttaa viranomaisia saamaan kyseiset tiedot helpottamalla niiden yhteydenpitoa ja yhteistyötä valmistajan kanssa. Markkinavalvontaviranomaiset voivat ottaa yhteyttä 4 artiklassa tarkoitettuun talouden toimijaan myös suoraan, vaikka tämä olisi sijoittautunut toiseen jäsenvaltioon (45). Markkinavalvontaviranomaisten olisi täsmennettävä, mitä asiakirjoja ne tarvitsevat ja minkä tuotteiden osalta.

Jos kyseessä on verkkomyynti tai muu etämyynti ja markkinavalvontaviranomaiset haluavat tarkistaa vaatimustenmukaisuusasiakirjat tarkastamatta itse tuotetta tai ennen tällaisen tarkastuksen tekemistä, ne eivät ehkä saa 4 artiklassa tarkoitetun talouden toimijan nimeä ja yhteystietoja. Tällaisissa tapauksissa markkinavalvontaviranomaiset voivat tiedustella asiaa talouden toimijalta (sellaisena kuin se määritellään asetuksen 3 artiklassa), joka tarjoaa kyseistä tuotetta myytäväksi (46).

Asetuksen 4 artiklassa tarkoitettu talouden toimija toimii välittäjänä asiakirjoihin liittymättömien kysymysten tai ongelmien ratkaisemiseksi (asetuksen 4 artiklan 3 kohdan d alakohta). Viranomaisten olisi tällaisissa tapauksissa kerrottava selvästi, mitä ne odottavat kyseiseltä talouden toimijalta.

Markkinavalvontaviranomaiset voivat ottaa yhteyttä 4 artiklassa tarkoitettuun talouden toimijaan vaikkapa jonkin sellaisen ongelman selvittämiseksi, jolla on merkitystä kyseisen talouden toimijan käsittelemien tuotteiden valmistajalle mutta joka ei kuulu suoranaisesti 4 artiklan soveltamisalaan. Tällöin ongelma siis liittyy 4 artiklan soveltamisalan ulkopuolelle jäävään lainsäädäntöön tai tuotteeseen. Vaikka 4 artiklassa ei säädetä varsinaisesti kyseisistä pyynnöistä, 4 artiklassa tarkoitettua talouden toimijaa kannustetaan helpottamaan viranomaisten ja valmistajien välistä yhteydenpitoa näissä tilanteissa.

5.2 EU:n markkinoille tulevien tuotteiden tarkastukset

Rajaviranomaisilla on velvollisuus valvoa EU:n markkinoille tulevia tuotteita. Ne suorittavat tarkastuksia riskiperusteisen lähestymistavan mukaisesti. Kun kyseiset viranomaiset tekevät 4 artiklan soveltamisalaan kuuluville tuotteille fyysisiä tarkastuksia, niiden on suositeltavaa tarkistaa, onko 4 artiklassa tarkoitetun talouden toimijan nimi ja yhteystiedot ilmoitettu tuotteessa, pakkauksessa, paketissa tai mahdollisesti mukana olevassa asiakirjassa (asetuksen 4 artiklan 4 kohta). Jos näin ei ole tai viranomaisilla on syytä uskoa, että tuote ei jostain muusta syystä täytä 4 artiklan vaatimuksia (47), niiden olisi keskeytettävä vapaaseen liikkeeseen luovutus, ilmoitettava asiasta markkinavalvontaviranomaisille (asetuksen 26 artikla) ja odotettava näiden reaktiota.

5.3 Asetuksen 4 artiklan noudattamatta jättäminen

Asetuksen 4 artiklan päätavoitteena on helpottaa vaatimustenmukaisuusasiakirjojen tarkastamista. Näin ollen 4 artiklassa tarkoitetun talouden toimijan nimen ja yhteystietojen puuttuminen on ongelmallista, koska se estää markkinavalvonnan. Se viittaa myös siihen, että tuotetta ei välttämättä ole tarkoitettu EU:n markkinoille ja/tai että se ei ehkä ole EU:n sääntöjen mukainen.

Jos siis markkinavalvontaviranomaiset toteavat tarkastuksia suorittaessaan, että 4 artiklassa tarkoitetun talouden toimijan nimi ja yhteystiedot puuttuvat, niiden olisi vaadittava, että asianomainen talouden toimija (48) ryhtyy korjaaviin toimiin. Markkinavalvontaviranomaisilla on myös valtuudet määrätä seuraamuksia (asetuksen 14 artiklan 4 kohdan i alakohta).

Samoin toimitaan silloin, kun 4 artiklassa tarkoitetun talouden toimijan nimi ja yhteystiedot ilmoitetaan tuotteessa tai sen mukana mutta viranomaiset toteavat tutkimustensa yhteydessä, että ne ovat vääriä eli osoitetta ei esimerkiksi ole olemassa tai mainittua toimijaa ei löydy kyseisestä osoitteesta.

Ei ole kuitenkaan tarkoitus, että kyseisten tutkimusten pääkohteena olisi 4 artiklassa tarkoitetun talouden toimijan nimen ja yhteystietojen ilmoittamista koskevan vaatimuksen noudattaminen. Markkinavalvontaviranomaiset voisivat silti toteuttaa tällä alalla erityistoimia asiaan liittyvän tietoisuuden lisäämiseksi. EU:n laajuiset yhteistoimet voisivat tulla kyseeseen tässä yhteydessä.

Kuten 3 luvussa mainitaan, 4 artiklassa tarkoitetulle talouden toimijalle voidaan määrätä seuraamuksia, jollei se täytä velvoitteitaan. Näin on etenkin siinä tapauksessa, ettei se tee yhteistyötä (asetuksen 41 artiklan 1 kohta). Seuraamusten on oltava tehokkaita, oikeasuhteisia ja varoittavia (asetuksen 41 artiklan 2 kohta).

6. SÄÄNNÖKSEN TEKSTI

4 artikla Tietyn unionin yhdenmukaistamislainsäädännön soveltamisalaan kuuluvia tuotteita koskevat talouden toimijoiden tehtävät 1. Sovellettavassa unionin yhdenmukaistamislainsäädännössä säädettyjen velvoitteiden estämättä tuote, johon sovelletaan 5 kohdassa tarkoitettua lainsäädäntöä, voidaan saattaa markkinoille vain, jos unioniin sijoittautunut talouden toimija vastaa tätä tuotetta koskevista 3 kohdassa tarkoitetuista tehtävistä. 2. Tätä artiklaa sovellettaessa 1 kohdassa tarkoitetulla talouden toimijalla tarkoitetaan mitä tahansa seuraavista: a) unioniin sijoittautunut valmistaja; b) maahantuoja, kun valmistaja ei ole sijoittautunut unioniin; c) valtuutettu edustaja, jolla on valmistajan antama kirjallinen toimeksianto, jossa hänet nimetään hoitamaan 3 kohdassa säädetyt tehtävät valmistajan puolesta; d) unioniin sijoittautunut huolintapalvelujen tarjoaja käsittelemiensä tuotteiden osalta, kun mikään muu a, b ja c alakohdassa mainituista talouden toimijoista ei ole sijoittautunut unioniin. 3. Rajoittamatta talouden toimijoiden velvoitteita, joista säädetään sovellettavassa unionin yhdenmukaistamislainsäädännössä, 1 kohdassa tarkoitetun talouden toimijan on suoritettava seuraavat tehtävät: a) jos tuotteeseen sovellettavassa unionin yhdenmukaistamislainsäädännössä säädetään EU-vaatimustenmukaisuusvakuutuksesta tai suoritustasoilmoituksesta ja teknisistä asiakirjoista, varmentaa, että EU-vaatimustenmukaisuusvakuutus tai suoritustasoilmoitus ja tekniset asiakirjat on laadittu, pitää vaatimustenmukaisuusvakuutus tai suoritustasoilmoitus ja tekniset asiakirjat markkinavalvontaviranomaisten saatavilla kyseisessä lainsäädännössä vaaditun ajan ja varmistaa, että tekniset asiakirjat voidaan antaa pyynnöstä kyseisten viranomaisten saataville; b) toimittaa markkinavalvontaviranomaisen perustellusta pyynnöstä tälle kaikki tiedot ja asiakirjat, jotka ovat tarpeen tuotteen vaatimustenmukaisuuden osoittamiseksi, kielellä, jota kyseinen viranomainen voi helposti ymmärtää; c) jos on syytä uskoa, että kyseinen tuote aiheuttaa riskin, ilmoittaa siitä markkinavalvontaviranomaisille; d) tehdä markkinavalvontaviranomaisten kanssa yhteistyötä, mukaan lukien perustellun pyynnön seurauksena tehtävä yhteistyö, ja varmistaa, että ryhdytään viipymättä tarvittaviin korjaaviin toimiin, jos kyseinen tuote ei vastaa siihen sovellettavassa unionin yhdenmukaistamislainsäädännössä säädettyjä vaatimuksia, tai jos tämä ei ole mahdollista, vähentää kyseisestä tuotteesta aiheutuvia riskejä, kun markkinavalvontaviranomaiset niin pyytävät tai omasta aloitteestaan, kun 1 kohdassa tarkoitettu talouden toimija katsoo tai tällä on syy uskoa, että kyseinen tuote aiheuttaa riskin. 4. Rajoittamatta sovellettavan unionin yhdenmukaistamislainsäädännön mukaisten talouden toimijoiden velvoitteiden soveltamista 1 kohdassa tarkoitetun talouden toimijan nimi, rekisteröity tuotenimi tai rekisteröity tavaramerkki ja yhteystiedot, mukaan lukien postiosoite, on ilmoitettava tuotteessa tai sen pakkauksessa, paketissa taikka mukana olevassa asiakirjassa. 5. Tätä artiklaa sovelletaan ainoastaan tuotteisiin, jotka kuuluvat Euroopan parlamentin ja neuvoston asetusten (EU) N:o 305/2011, (EU) 2016/425 ja (EU) 2016/426 ja Euroopan parlamentin ja neuvoston direktiivien 2000/14/EY, 2006/42/EY, 2009/48/EY, 2009/125/EY, 2011/65/EU, 2013/29/EU, 2013/53/EU, 2014/29/EU, 2014/30/EU, 2014/31/EU, 2014/32/EU, 2014/34/EU, 2014/35/EU, 2014/53/EU ja 2014/68/EU soveltamisalaan.

(1) Euroopan parlamentin ja neuvoston asetus (EU) 2019/1020, annettu 20 päivänä kesäkuuta 2019, markkinavalvonnasta ja tuotteiden vaatimustenmukaisuudesta sekä direktiivin 2004/42/EY ja asetusten (EY) N:o 765/2008 ja (EU) N:o 305/2011 muuttamisesta (EUVL L 169, 25.6.2019, s. 1).

(2) Jäsenvaltioiden asetuksen 25 artiklan 1 kohdan mukaisesti nimeämät viranomaiset.

(3) Esim. laivavarusteista ja neuvoston direktiivin 96/98/EY kumoamisesta 23. heinäkuuta 2014 annettu Euroopan parlamentin ja neuvoston direktiivi 2014/90/EU (EUVL L 257, 28.8.2014, s. 146), jonka 13 artiklassa velvoitetaan EU:n ulkopuolelle sijoittautuneet valmistajat nimittämään valtuutettu edustaja, sekä kosmeettisista valmisteista 30. marraskuuta 2009 annettu Euroopan parlamentin ja neuvoston asetus (EY) N:o 1223/2009 (EUVL L 342, 22.12.2009, s. 59), jonka 4 artiklassa velvoitetaan nimeämään EU:ssa vastuuhenkilö. Näihin säädöksiin ei sovelleta asetuksen 4 artiklaa eikä näitä suuntaviivoja.

(4) Komission tiedonanto – Sininen opas – EU:n tuotesääntöjen täytäntöönpano-opas 2016 (EUVL C 272, 26.7.2016, s. 1) tai sen seuraaja-asiakirja.

(5) Ehdotus Euroopan parlamentin ja neuvoston asetukseksi digitaalisten palvelujen sisämarkkinoista (digipalvelusäädös) ja direktiivin 2000/31/EY muuttamisesta (COM(2020) 825, 15.12.2020).

(6) Sellaisena kuin ne määritellään miehittämättömistä ilma-alusjärjestelmistä ja kolmansien maiden miehittämättömien ilma-alusjärjestelmien käyttäjistä 12. maaliskuuta 2019 annetun komission delegoidun asetuksen (EU) 2019/945 (EUVL L 152, 11.6.2019, s. 1) 5 artiklan 3 kohdassa.

(7) Tietoa tiettyyn tuotteeseen mahdollisesti sovellettavista direktiiveistä ja asetuksista löytyy YourEurope-verkkosivuilta: https://europa.eu/youreurope/business/product-requirements/compliance/identifying-product-requirements/index_fi.htm

(8) Alueellinen soveltamisala saattaa laajentua myöhemmin: kunhan asetus on sisällytetty Euroopan talousalueesta tehdyn sopimuksen liitteisiin, se kattaa myös Islannin, Liechtensteinin ja Norjan.

(9) Ks. asetuksen 3 artiklan 1 ja 2 alakohdassa annetut määritelmät.

(10) Asetuksen johdanto-osan 15 kappale. Ks. tarkempaa tietoa markkinoille saattamisesta Sinisestä oppaasta (esim. markkinoille saattamisen ajoituksesta, mukaan lukien tuotteet, jotka ovat yhä valmistusvaiheessa, sekä tuotteet, jotka asetetaan esille tai käytetään messuilla).

(11) Asetuksen 3 artiklan 8 alakohdassa annetun määritelmän mukaan ’valmistajalla’ tarkoitetaan ”luonnollista henkilöä tai oikeushenkilöä, joka valmistaa taikka suunnitteluttaa tai valmistuttaa tuotetta ja pitää sitä kaupan omalla nimellään tai tavaramerkillä”.

(12) Asetuksen 3 artiklan 9 alakohdassa annetun määritelmän mukaan ’maahantuojalla’ tarkoitetaan ”unioniin sijoittautunutta luonnollista henkilöä tai oikeushenkilöä, joka saattaa kolmannesta maasta tuotavan tuotteen unionin markkinoille”.

(13) Asetuksen 3 artiklan 12 alakohdassa annetun määritelmän mukaan ’valtuutetulla edustajalla’ tarkoitetaan ”unioniin sijoittautunutta luonnollista henkilöä tai oikeushenkilöä, jolla on valmistajan antama kirjallinen toimeksianto hoitaa valmistajan puolesta tietyt tehtävät valmistajalle asiaa koskevan unionin lainsäädännön nojalla tai tämän asetuksen vaatimusten nojalla kuuluvien velvoitteiden osalta”.

(14) Asetuksen 3 artiklan 11 alakohdassa annetun määritelmän mukaan ’huolintapalvelujen tarjoajalla’ tarkoitetaan ”luonnollista henkilöä tai oikeushenkilöä, joka tarjoaa liiketoiminnan yhteydessä vähintään kahta seuraavista palveluista: varastointi, pakkaaminen, varustaminen osoitteella ja lähettäminen, ilman että omistaa käsiteltävät tuotteet, lukuun ottamatta Euroopan parlamentin ja neuvoston asetuksen 97/67/EY 2 artiklan 1 alakohdassa määriteltyjä postipalveluja ja Euroopan parlamentin ja neuvoston asetuksen (EU) 2018/644 2 artiklan 2 alakohdassa määriteltyjä tavaraliikennepalveluja”.

(15) Asetuksen 3 artiklassa annetun määritelmän mukaan ’valmistajalla’ tarkoitetaan ”luonnollista henkilöä tai oikeushenkilöä, joka valmistaa taikka suunnitteluttaa tai valmistuttaa tuotetta ja pitää sitä kaupan omalla nimellään tai tavaramerkillä”. ’Maahantuojalla’ tarkoitetaan ”unioniin sijoittautunutta luonnollista henkilöä tai oikeushenkilöä, joka saattaa kolmannesta maasta tuotavan tuotteen unionin markkinoille”. Tämä tarkoittaa, että mikäli tuote on valmistettu EU:n ulkopuolella mutta EU:hun sijoittautunut yritys pitää sitä kaupan omalla nimellään tai tavaramerkillä, tätä yritystä pidetään valmistajana. Siinä tapauksessa, että kyseinen valmistaja saattaa tuotteen EU:n markkinoille – vaikka sen toisi tosiasiallisesti maahan toinen yritys – toimitusketjussa ei ole asetuksessa tarkoitettua maahantuojaa.

(16) Lukuun ottamatta tapauksia, joissa valmistus tapahtuu EU:ssa, vaikka valmistaja ei ole sijoittautunut EU:hun. Tällöin EU:ssa ei ole valmistajaa eikä maahantuojaa, joten 4 artiklassa tarkoitettuna talouden toimijana voi toimia vain joko valtuutettu edustaja tai huolintapalvelujen tarjoaja.

(17) Kyseistä toimijaa ei pidä sekoittaa yhteisöön, joka vain ylläpitää myyntitarjousta verkossa. Ks. viimeksi mainitusta toimijasta tämän tiedonannon 2.4 kohta.

(18) Maininta (sähköisessä) tulli-ilmoituksessa ei riitä, koska kyseistä ilmoitusta ei toimiteta fyysisesti tuotteen mukana.

(19) Asetuksen johdanto-osan 53 kappaleessa muistutetaan, että unionin tullikoodeksista 9. lokakuuta 2013 annetun Euroopan parlamentin ja neuvoston asetuksen (EU) N:o 952/2013 (EUVL L 269, 10.10.2013, s. 1) 220, 254 ja 256–258 artiklassa säädetään, että unionin markkinoille tulevat tuotteet, jotka edellyttävät lisäjalostusta, jotta ne olisivat sovellettavan unionin yhdenmukaistamislainsäädännön mukaisia, on asetettava sellaiseen tullimenettelyyn, joka mahdollistaa sen, että maahantuoja suorittaa tämän lisäjalostuksen.

(20) Kuluttajariitojen verkkovälitteisestä riidanratkaisusta sekä asetuksen (EY) N:o 2006/2004 ja direktiivin 2009/22/EY muuttamisesta 21. toukokuuta 2013 annetun Euroopan parlamentin ja neuvoston asetuksen (EU) N:o 524/2013 (verkkovälitteistä kuluttajariitojen ratkaisua koskeva asetus) (EUVL L 165, 18.6.2013, s. 1) 4 artiklan 1 kohdan f alakohdan mukaan ’verkossa toimivalla markkinapaikalla’ tarkoitetaan ”tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista 8 päivänä kesäkuuta 2000 annetun Euroopan parlamentin ja neuvoston direktiivin 2000/31/EY (direktiivi sähköisestä kaupankäynnistä) 2 artiklan b alakohdassa määriteltyä palvelujen tarjoajaa, joka antaa kuluttajille ja elinkeinonharjoittajille mahdollisuuden tehdä verkossa kauppa- ja palvelusopimuksia verkossa toimivan markkinapaikan verkkosivustolla”.

(21) Euroopan parlamentin ja neuvoston direktiivi 2000/31/EY, annettu 8 päivänä kesäkuuta 2000, tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista (EYVL L 178, 17.7.2000, s. 1).

(22) Tämä kuuluu direktiivin 2000/31/EY 14 artiklan 1 kohdan a alakohdassa tarkoitetun laittoman toiminnan tai tiedon piiriin, koska se täyttää asetuksen 4 artiklan edellytykset.

(23) Rakennustuotteille laaditaan suoritustasoilmoitus, muille tuotteille vaatimustenmukaisuusvakuutus.

(24) Ulkona käytettävien laitteiden aiheuttamaa melua, koneita sekä ekologista suunnittelua koskevassa lainsäädännössä täsmennetään, että säilytysvelvollisuus on kymmenen vuotta viimeisestä valmistuspäivästä lähtien.

(25) Euroopan parlamentin ja neuvoston päätös N:o 768/2008/EY, tehty 9 päivänä heinäkuuta 2008, tuotteiden kaupan pitämiseen liittyvistä yhteisistä puitteista ja päätöksen 93/465/ETY kumoamisesta (EUVL L 218, 13.8.2008, s. 82), 5 artikla.

(26) Kaikissa 4 artiklan soveltamisalaan kuuluvissa säädöksissä edellytetään, että valmistaja laatii tekniset asiakirjat.

(27) Asetuksen 3 artiklan 19 alakohdan mukaan ’riskin aiheuttavalla tuotteella’ tarkoitetaan ”tuotetta, joka voi vaikuttaa kielteisesti sovellettavalla unionin yhdenmukaistamislainsäädännöllä suojattuun ihmisten yleiseen terveyteen ja turvallisuuteen, työterveyteen ja -turvallisuuteen, kuluttajansuojaan ja ympäristön, yleisen turvallisuuden ja muiden yleisten etujen suojeluun kohtuuden ja hyväksyttävyyden ylittävällä tavalla suhteessa sen suunniteltuun käyttötarkoitukseen tai kyseisen tuotteen tavanomaisissa tai kohtuudella ennakoitavissa olevissa käyttöolosuhteissa, mukaan lukien tuotteen käyttöikä ja tapauksen mukaan tuotteen käyttöönotto, asennus ja huoltoa koskevat vaatimukset”.

(28) Yhteystiedot ovat saatavilla seuraavilla verkkosivuilla: https://ec.europa.eu/growth/single-market/goods/building-blocks/market-surveillance/organisation_fi

(29) Useimmissa valmistajia ja maahantuojia koskevissa alakohtaisissa säädöksissä viitataan näihin vaihtoehtoihin. Asetuksen 16 artiklassa luetellaan lisää mahdollisia korjaavia toimia.

(30) Osa alakohtaisista säädöksistä (kuten lelujen turvallisuutta ja ekologista suunnittelua koskevat säädökset) sisältää tarkempia säännöksiä määräajoista, joiden puitteissa tiettyjen talouden toimijoiden on toimitettava tietyt asiakirjat markkinavalvontaviranomaisille. Niitä sovelletaan jatkossakin.

(31) Tai jos huolintapalvelujen tarjoaja ei voi suorittaa tehtäviään jonkin asiakkaaseen liittyvän taikka asiakkaan ja valmistajan välisen ongelman takia.

(32) Asetuksen 41 artiklan 1 kohdassa edellytetään, että jäsenvaltiot vahvistavat säännöt, joita sovelletaan asetuksen tämän ja tiettyjen muiden säännösten rikkomisesta määrättäviin seuraamuksiin.

(33) Kuten säädetään päätöksessä N:o 768/2008/EY. Sinisessä oppaassa annetaan lisäohjeita talouden toimijoiden velvoitteista.

(34) Joissakin alakohtaisissa säädöksissä valmistaja on määritelty eri tavalla. Energiaan liittyvien tuotteiden ekologiselle suunnittelulle asetettavien vaatimusten puitteista 21. lokakuuta 2009 annetusta Euroopan parlamentin ja neuvoston direktiivistä 2009/125/EY (EUVL L 285, 31.10.2009, s. 10) on esimerkiksi jätetty pois kohta ”taikka suunnitteluttaa tai valmistuttaa”.

(35) Ulkona käytettävien laitteiden melupäästöjä ympäristöön koskevan jäsenvaltioiden lainsäädännön lähentämisestä 8. toukokuuta 2000 annetun Euroopan parlamentin ja neuvoston direktiivin 2000/14/EY (EYVL L 162, 3.7.2000, s. 1) liite II sekä koneista ja direktiivin 95/16/EY muuttamisesta 17. toukokuuta 2006 annetun Euroopan parlamentin ja neuvoston direktiivin 2006/42/EY (uudelleenlaadittu) (EUVL L 157, 9.6.2006, s. 24) liitteessä II olevan 1 osan A kohdan 1 alakohta.

(36) Direktiivin 2006/42/EY liitteessä II olevan 1 osan B kohdan 1 alakohta.

(37) Direktiivin 2000/14/EY 4 artiklan 1 kohta ja direktiivin 2006/42/EY 5 artiklan 1 kohdan e alakohta.

(38) Ulkona käytettävien laitteiden aiheuttamaa melua (direktiivin 2000/14/EY 4 artiklan 2 kohta) ja koneita (direktiivin 2006/42/EY 2 artiklan i alakohta) koskevassa EU:n lainsäädännössä ei käytetä ilmaisua ”maahantuoja”, vaan siinä viitataan muuhun henkilöön, joka saattaa tuotteen markkinoille.

(39) Pyroteknisiä tuotteita koskevaa lainsäädäntöä lukuun ottamatta. Pyroteknisille tuotteille voi kuitenkin nimetä valtuutetun edustajan asetuksen 4 ja 5 artiklan nojalla. Tällöin valtuutetulle edustajalle kuuluvat 4 artiklassa luetellut tehtävät.

(40) Tiettyjen vaarallisten aineiden käytön rajoittamista sähkö- ja elektroniikkalaitteissa koskevan lainsäädännön tapauksessa kaikki vaatimustenmukaisuuden varmistamiseksi toteutetut toimet [Euroopan parlamentin ja neuvoston direktiivi 2011/65/EU, annettu 8 päivänä kesäkuuta 2011, tiettyjen vaarallisten aineiden käytön rajoittamisesta sähkö- ja elektroniikkalaitteissa (EUVL L 174, 1.7.2011, s. 88), 8 artiklan b alakohta] ja tiedustelukoneita koskevan lainsäädännön tapauksessa kaikki toimet vaatimustenvastaisuuden tai turvallisuusriskien poistamiseksi (komission delegoitu asetus (EU) 2019/945, annettu 12 päivänä maaliskuuta 2019, miehittämättömistä ilma-alusjärjestelmistä ja kolmansien maiden miehittämättömien ilma-alusjärjestelmien käyttäjistä (EUVL L 152, 11.6.2019, s. 1), 7 artiklan 2 kohdan c alakohta).

(41) Direktiivin 2000/14/EY liite II, direktiivin 2006/42/EY liitteessä II olevan 1 osan A kohdan 1 alakohta sekä markkinavalvonnasta ja tuotteiden vaatimustenmukaisuudesta ja neuvoston direktiivin 89/106/ETY kumoamisesta 9. maaliskuuta 2011 annetun asetuksen (EU) N:o 305/2011 (EUVL L 88, 4.4.2011, s. 5) liite III.

(42) Direktiivin 2000/14/EY 4 artiklan 1 kohta, direktiivin 2006/42/EY 5 artiklan 1 kohdan e alakohta ja asetuksen (EU) N:o 305/2011 7 artikla.

(43) Sellaisina kuin ne määritellään yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15. joulukuuta 1997 annetun Euroopan parlamentin ja neuvoston direktiivin 97/67/EY (EYVL L 15, 21.1.1998, s. 14) 2 artiklan 1 alakohdassa.

(44) Sellaisina kuin ne määritellään rajatylittävistä pakettipalveluista 18. huhtikuuta 2018 annetun Euroopan parlamentin ja neuvoston asetuksen (EU) 2018/644 (EUVL L 112, 2.5.2018, s. 19) 2 artiklan 2 alakohdassa.

(45) Jos markkinavalvontaviranomainen kohtaa tässä yhteydessä hankaluuksia, se voi pyytää apua toisen jäsenvaltion viranomaiselta asetuksen VI luvussa säädettyjen menettelyjen ja edellytysten mukaisesti.

(46) Asetuksen 7 artiklan 1 kohdan mukaan talouden toimijoiden (sellaisena kuin ne määritellään 3 artiklassa) on toteutettava yhteistyössä markkinavalvontaviranomaisten kanssa tiettyjä toimia. Asetuksen johdanto-osan 24 kappaleessa todetaan, että näihin toimiin kuuluu sellaisten talouden toimijoiden, joilla on tietyn unionin yhdenmukaistamislainsäädännön soveltamisalaan kuuluvia tuotteita koskevia tehtäviä, yhteystietojen toimittaminen viranomaisten pyynnöstä, kun nämä tiedot ovat niiden saatavilla.

(47) Muun muassa silloin, kun 4 artiklassa tarkoitetun talouden toimijan nimi ja yhteystiedot on ilmoitettu tuotteessa tai sen mukana mutta viranomaiset toteavat tarkastuksen yhteydessä, että kyseiset tiedot ovat vääriä eli osoitetta ei esimerkiksi ole olemassa tai mainittua toimijaa ei löydy kyseisestä osoitteesta.

(48) Yleensä valmistaja (paitsi siinä tapauksessa, että asianomaisen valmistajan tarkoituksena ei ollut saattaa kyseisiä tuotteita EU:n markkinoille mutta toinen talouden toimija teki silti niin). Tämä on mahdollista vain siinä tapauksessa, että valmistaja voidaan yksilöidä yhteystietojensa perusteella.